פוטבול: שיא לאינדיאנפוליס, ניצחון ליגה 22 ברציפות, על דנבר - וואלה! ספורט
פוטבול: יצאו מהמלכוד, 22
הקולטס מיגרו קאמבק, ועם 16:28 על דנבר קבעו שיא של 22 ניצחונות ליגה רצופים. גם הסיינטס עדיין בלתי מנוצחים
דוד רוזנטל יום שני, 14 בדצמבר 2009, 08:28
אנחנו בסך הכל במחזור ה-14 של העונה, ועובדת פלייאוף אחת כבר כמעט נקבעה: הדרך לסופרבול תעבור באינדיאנפוליס ובניו אורלינס. הקולטס הבטיחו רשמית את הביתיות לכל אורך הפלייאוף לאחר ניצחון 16:28 על דנבר, שהיה ה-22 ברציפות שלהם בעונה הרגילה - שיא NFL. הסיינטס הבטיחו "רק" שבוע חופש בניצחון 23:26 באטלנטה, כשה-10:30 של מינסוטה על סינסינטי מונע מהם להבטיח את הביתיות בעצמם.
ניו אינגלנד המדשדשת פגשה למזלה את קרוליינה וניצחה 10:20, אבל הפטריוטס לא קיבלו סיוע מיריבותיהם ל-AFC מזרח. מיאמי המשקיענית חזרה עם ניצחון 10:14 בג'קסונוויל, וגם הג'טס יצאו מפלורידה עם W חיוני, 3:26 על טמפה ביי. הצלע הרביעית בבית, בפאלו, השלימה סריה, אם כי במקרה שלה ה-10:16 בקנזס סיטי היה פחות משמעותי. גרין ביי קצרה ניצחון חמישי ברציפות, 14:21 בשיקגו, בולטימור התפוצצה על דטרויט 3:48 ויוסטון הביסה במשחק חסר חשיבות את סיאטל 7:34.
סן דייגו חזרה מדאלאס עם ניצחון 17:20, שקידם אותה בעוד צעד להבטחת אליפות ה-AFC מזרח. טנסי לא התקשתה ב-7:47 על סט. לואיס החלשה ו-וושינגטון גברה על אוקלנד 13:34. פילדלפיה וניו יורק ג'איינטס קינחו את הלילה בשוט-אאוט מטורף, בסיומו ניצחו האיגלס 38:45.
בריאן דוקינס עצר דווקא את פייטון מאנינג, את דאלאס קלארק היה לו קצת יותר קשה (צילום: AP)
דאלאס קלארק שחקן אינדיאנפוליס קולטס מול בריאן דוקינס שחקן דנבר ברונקוס (צילום: Michael Conroy, AP)
כוכב, דאלאס
אינדיאנפוליס (0:13) - דנבר (5:8) 16:28
שני שיאים משמעותיים נשברו במשחק הזה. האחד - הקולטס קצרו ניצחון ליגה מספר 22 ברציפות וקבעו שיא NFL. השני - ברנדון מרשל מדנבר שבר שיא תפיסות למשחק, כשהוזן 21 פעמים על ידי קייל אורטון ל-200 יארד מתוך ה-277 שאליהם זרק אורטון בסך הכל. מרשל ואורטון הצליחו להחזיר בחבירה שנייה שלהם לטאצ'דאון את הסוסונים מפיגור 21:0 ל-21:16, אבל טאצ'דאון שלישי במשחק של דאלאס קלארק סגר עניין לקראת הסיום. לפייטון מאנינג לא היה משחק טוב, כשהגנת דנבר סגרה אותו כמעט הרמטית במחצית השניה, בה נחטף שלוש פעמים, פעמיים מהן על ידי בריאן דוקינס הבלתי מתכלה. בשורה התחתונה, מאנינג מסר לארבעה טאצ'ים, שלושה מתוכם לקלארק (רק 43 יארדים בתפיסה במשחק), וחלום העונה המושלמת של אינדי נמשך.
ניו אינגלנד (5:8) - קרוליינה (8:5) 10:20
הפטריוטס ממשיכים להיראות רע, ורק העובדה ששיחקו בבית ושקרוליינה היא קבוצה פשוט לא טובה עמדה לזכותם. ניו אינגלנד נחלצה מפיגור 7:0 ומשלושה איבודי כדור כדי לנצח, גם בזכות הרגל של סטיבן גוסטקובסקי, הבועט המצוין שהעובדה שהוא נקודת אור כמעט בודדת באימפריה השוקעת קצת נשכחת. היתרון הגדול של הפאטס הוא ווס וולקר, שעם עשר תפיסות ו-105 יארד הפך לתופס השני בהיסטוריה שמשלים שלוש עונות רצופות של 100 תפיסות או יותר (הקודם - מרווין הריסון, עם ארבע בין 1999 ל-2002). 192 יארד ב-19 מ-32, טאצ'דאון ואיבוד לבריידי, 197 יארד ב-15 מ-30 עם טאצ'דאון למאט מור בצד השני.
ג'קסונוויל (6:7) - מיאמי (6:7) 14:10
אבל אם הפטריוטס קיוו לגאולה מצד ג'קסונוויל, הרי שהדולפינס המצוינים מסרבים להוריד את הרגל מהגז. הגנה מצוינת שמרה את ג'קסונוויל על שלוש נקודות במחצית השניה, כשמוריס ג'ונס-דרו, אחד הרצים המאיימים בליגה, סוגר משחק של 59 יארד בלבד. ריקי וויליאמס ממשיך את הרנסנס עם 108 יארד וטאצ'דאון, מיאמי ממשיכה לגלות אופי, שמתבטא ביכולות של הקוורטרבק שלה צ'אד הני - 21 מ-29, כולל 17 מסירות רצופות, שיא מועדון (בקבוצה שבה הקוורטרבק היה בעבר דן מרינו, כן?). רוצים עוד הוכחה לאופי? ניצחון שישי ברציפות במשחק שמוכרע בהפרש של טאצ'דאון או פחות. כבוד.
טד גין ג'וניור והדולפינס ממשיכים לתת בראש (צילום: AP)
מינסוטה (2:11) - סינסינטי (4:9) 10:30
ניצחון היה מעניק לבנגאלס את אליפות ה-AFC צפון, אבל עם היכולת הנוכחית של קרסון פאלמר (94 יארדים עלובים ב-15 מ-25 וטאצ'דאון) והרעל של הוויקינגים אחרי ההפסד באריזונה, זו הייתה משימה בלתי אפשרית. 97 יארד וצמד לאדריאן פיטרסון על הקרקע, 192 יארד, טאצ'דאון ואיבוד לברט פארב, ומינסוטה רחוקה ניצחון אחד מאליפות שניה ברציפות ב-NFC צפון. 96 היארדים של סדריק בנסון הקנו לו עונת 1,000 יארד ראשונה בקריירה.
טמפה ביי (12:1) - ניו יורק ג'טס (6:7) 26:3
הג'טס פתחו עם קלן קלמנס שעלה במקום מארק סאנצ'ז הפצוע, ולא התקשו לממש את יתרונם על הבאקנירס החלשים. תומאס ג'ונס סגר משחק נאה של 99 יארד וצמד טאצ'ים נגד קבוצתו לשעבר, ההגנה הירוקה הייתה גדולה על ג'וש פרימן וכפתה שלושה איבודים אוויריים ו-99 יארד במסירה בלבד. 111 יארד ב-12 מ-23 לקלמנס.
קנזס סיטי (10:3) - בפאלו (8:5) 16:10
הערך היחיד שהיה למשחק הזה מבחינת בפאלו הוא הסוויפ שיצרו קבוצות ה-AFC מזרח על יריבותיהן. 99 יארד לפרד ג'קסון ו-84 למרשואן לינץ' על הקרקע חיפו על משחק חלש של ריאן פיצפטריק, אבל מה שעשה יותר מכל את העבודה הן ארבע החטיפות שכפתה ההגנה על מאט קאסל (224 יארד ב-26 מ-43). משחק גדול לג'מאל צ'רלס בקנזס סיטי - 143 יארד בריצה, כולל טאצ'דאון ל-76 יארד.
הכל בסדר. רקס ריאן נותן הוראות אחרונות לקלמנס (צילום: AP)
קלן קלמנס שחקן ניו יורק ג'טס עם מאמנו רקס ריאן (צילום: Chris O'Meara, AP)
אטלנטה (7:6) - ניו אורלינס (0:13) 26:23
שוב בלי מייקל טרנר ומאט ריאן, הפאלקונס נתנו קרב לסיינטס הבלתי מנוצחים, אבל כמו שקורה לא מעט העונה, הקדושים שוב ידעו לצאת מזה. גארט הארטלי החטיא במחצית הראשונה נקודה אחרי טאצ'דאון כשבעט לקורה, אבל במצב של שוויון כיפר והשחיל כדור מ-38 יארד פחות מחמש דקות לסיום, כדי להעניק את הניצחון לסיינטס. 296 יארד ב-31 מ-40 ושלושה טאצ'דאונים לדרו בריס, שניים מהם לרג'י בוש. 303 יארד, טאצ'דאון ואיבוד לכריס רדמן, שלא ידע לתת את הזיפ הסופי על המשחק, למרות שהיה יותר מסביר. הפאלקונס עם סיכוי תאורטי בלבד לפלייאוף.
שיקגו (8:5) - גרין ביי (4:9) 21:14
הפאקרס פתחו את המשחק עם ריצה של 62 יארד של ריאן גרנט היישר לאנדזון, הוסיפו שני שערי שדה, אבל שתי מסירות של ג'יי קאטלר לטאצ'דאון העלו את הדובים ל-13:14. אלא שאז קאטלר עשה את מה שהוא עושה הכי טוב העונה - למסור לידיים של היריב, מה שהעמיד את הפאקרס במרחק 11 יארד מהאנדזון של שיקגו. בסיום דרייב בן שני מהלכים נכנס שוב גרנט לאנדזון, ההמרה הצליחה והפאקרס שמרו על רצף הניצחונות שלהם והעמידו אותו על חמישה. 180 יארד ללא טאצ'דאון לארון רוג'רס, 137 יארד וצמד לגרנט. 209 יארד עם שני איבודים לקאטלר, ש-22 האינטרספשנס שלו העלו אותו למקום הראשון המפוקפק בקטגוריה.
יוסטון (7:6) - סיאטל (8:5) 7:34
הטקסאנס קטעו רצף של ארבעה הפסדים בזכות אלוהי התופסים עלי מגרש הפוטבול, אנדרה ג'ונסון, שסגר משחק של 193 יארד וצמד טאצ'דאונים. 365 יארד למאט שאוב, 247 למאט האסלבק - וזה מה שיש לנו להגיד על המשחק המיותר הזה.
בולטימור (6:7) - דטרויט (11:2) 3:48
טיול אחר צהריים לג'ו פלאקו והרייבנס, שהיו צריכים את המשחק הזה כדי לחזור למסלול ולשמור על סיכויי הפלייאוף שלהם. 230 יארד וטאצ'דאון לפלאקו, כשאת עיקר החגיגה מחלקים ביניהם הרצים - ריי רייס עם 166 יארד וטאצ'דאון, וויליס מגאהי עם 76 יארד וצמד ואפילו לרון מקליין התכבד בכניסה משלו לאנדזון. 135 יארד ושני איבודים לדאנטה קולפפר המגעיל והמסריח שפתח בדטרויט.
זה לא היה קל, אבל זה נגמר בעוד ניצחון. דרו בריס מול ג'ורדן באבינו (צילום: AP)
דרו בריס שחקן ניו אורלינס סיינטס מול ג'ורדן באבינו שחקן אטלנטה פאלקונס (צילום: AP)
דאלאס (5:8) - סן דייגו (3:10) 20:17
ניצחון שמיני ברציפות לצ'ארג'רס, שנהנו מהיתרון הגדול שלהם על הקאובויס - ניהול משחק נבון יותר של המאמן והקוורטרבק. פיליפ ריברס הנהיג את סן דייגו עם 21 מ-32 ל-272 יארד, טאצ'דאון ואיבוד אווירי, כש-120 מהיארדים האלה מחולקים לווינסנט ג'קסון. 50 יארד וטאצ'דאון ללדניאן טומלינסון. הבוקרים איבדו את שחקן המפתח בהגנה שלהם, דמרקוס וור, בגלל פציעה לא קלה, וטוני רומו, למרות משחק נטול איבודים (249 יארד ושני טאצ'ים) שוב לא הראה שהוא האיש שצריך לתת לו את המפתחות בדצמבר.
טנסי (7:6) - סט. לואיס (12:1) 7:47
המטרה של כריס ג'ונסון היא להגיע ל-2,000 יארד בריצה השנה, והוא די התרחק ממנה לאחר שסגר "רק" 117 יארד על הקרקע. אבל אין צורך לדאוג לסטטיסטיקה שלו, כי ג'ונסון רשם צמד טאצ'ים בגיחות לאנדזון ועוד אחד בתפיסה וריצה ל-66 יארד. לא רע בכלל. אצל הראמס התקשה סטיבן ג'קסון לעמוד באתגר וסיים עם 47 יארד.
אוקלנד (9:4) - וושינגטון (9:4) 34:13
נו, מה כבר אפשר להגיד על הטוילט-בול הזה? ג'מארקוס ראסל חזר לשחק כשהחליף את ברוס גראדקובסקי במחצית השניה, ושוב הראה מה הוא יודע, עם 10 מ-16 ל-74 יארד ואיבוד אווירי. 222 יארד ב-16 מ-28 ושני טאצ'ים לג'ייסון קמפבל בוושינגטון.
ניו יורק ג'איינטס (6:7) - פילדלפיה (4:9) 45:38
שוטאאוט מטורף במדולנדס, שבסיומו יצאו האיגלס המנצחים הגדולים של הערב, כשכעת הם רחוקים ניצחון אחד בדאלאס מהבטחת אליפות ה-NFC מזרח. דשון ג'קסון חזר מפציעה והיה אחראי לשני המהלכים הגדולים של המשחק - טאצ'דאון של 72 יארד בהחזרת פאנט ברבע השני ועוד אחד בתפיסה ל-60 יארד בשלישי. העיטמים עלו ליתרון מוקדם 0:14, וכל המשחק התעסקו הענקים בלרדוף. זה היה משחק שבו ספגו סיכויי הפלייאוף של הג'איינטס מכה קשה, אם כי הם עדיין לא גמרו את הסיפור. 275 יארד ושני טאצ'דאונים לדונובן מקנאב, אחד מהם לג'קסון, כאמור, שסיים עם 178 יארד באוויר. 391 יארד ושלושה טאצ'ים לאיליי מאנינג, 110 יארד וטאצ'דאון מתוכם להאקים ניקס.
איזה תותח. דשון ג'קסון (צילום: AP)
דשון ג'קסון שחקן פילדלפיה איגלס קולט כדור מול ארון רוס שחקן ניו יורק ג'איינטס (צילום: AP)